Къалмыкъ Юрий и фэеплъыр КъБКъУ-м щагъэлъапIэ
Къэбэрдей-Балъкъэр къэрал университетым дыгъуасэ щекIуэкIащ «Калмыковские чтения» зыфIаща щIэныгъэ зэхыхьэ.
Урысей политик, профессор, юридическэ щIэныгъэхэм я доктор, лъэпкъылI щэджащэ Къалмыкъ Юрий и фэеплъу къызэрагъэпэща конференцым къыщаIэта Iуэхугъуэхэр ехьэлIат ди къэралым хабзэр зэрыщагъэзащIэм, хеящIэ IуэхущIапIэхэр зэрыщылажьэм, а IэнатIэхэм ди лъэпкъэгъу юрист цIэрыIуэм хуищIа хэлъхьэныгъэхэм.
ЩIэныгъэ зэхыхьэм къекIуэлIахэр шэджагъуэ нэужьым университетым и концерт залышхуэм ирагъэблэгъащ. Абы щагъэлъэпIащ Къалмыкъ Юрий и щIыхькIэ мы гъэм япэу ягъэува Урысейпсо саугъэтыр зыхуагъэфэщахэр. Апхуэдэщ Екатеринбург дэт юридическэ къэрал университетым и президент Перевалов Виктор-рэ УФ-м и Конституционнэ судым и хеящIэ, Саратов къалэ дэт юридическэ къэрал университетым и кафедрэм и унафэщI Эбзеев Борисрэ. ЩIыхь тхылъхэмрэ саугъэтхэмрэ хьэщIэ лъапIэхэм яритащ КъБР-м и Iэтащхьэм и Администрацэм и УнафэщI Къуэдзокъуэ Мухьэмэд. Саугъэтыр зыхуагъэфэщахэм гуапэу ехъуэхъуащ КъБКъУ-м и ректор Алътуд Юрий.
ГуфIэгъуэ зэхуэсыр ягъэдэхащ Къэрал музыкэ театрым и артистхэмрэ «Кабардинка» академическэ ансамблым и къэфакIуэхэмрэ.
ЩОДЖЭН Iэминат.
